Jacob Buksti (S), 2003-01-14:
Nu har vi jo fået ca. 4 timer til at gå med at diskutere skat, men jeg vil da alligevel gerne sige, at det jo altid er interessant at diskutere skat, for der kan man i hvert fald kende forskel på partierne, det må jeg sige.
Det er lige før, at den klassekamp, som statsministeren ellers har aflyst, og som vi andre troede kun var, når 8. a skulle spille med 8. b i fodbold, er genindført.
Men jeg bliver altså nødt til her til afslutning igen at læse op, hvad forespørgslen egentlig skulle handle om, nemlig: »Hvilke planer har regeringen om at nedsætte skatten på arbejdsindkomst fra den 1. januar 2004 uden indregning af dynamiske effekter og med overholdelse af skattestoppet, og hvor lang tid agter regeringen at fastholde skattestoppet i dets nuværende udformning?«.
Der bliver jeg altså nødt til at konstatere, at det har vi absolut ikke fået bare antydningen af et svar på. Vi har fået at vide, at regeringens planer er nogle, man arbejder med, og at man en gang i løbet af foråret vil barsle med de planer.
Det er ikke godt at vide, hvad det er, og om det fører til, at man opfylder sine valgløfter eller ej.
Det kan vi heller ikke få at vide.
skattestoppet gælder
Det har vi heller ikke fået noget at vide om.
Vi har absolut ikke fået noget som helst at vide.
Venstre, Socialdemokratiet, SF og Enhedslisten har lagt klare tanker frem, også sådan at det er markeret, at der ikke er fuldstændig enighed på alle fronter her.
Det er markeret gennem forskellige forslag til vedtagelse.
Men fra regeringspartierne er der ikke kommet noget.
Jo, De Konservative var dumme nok til at holde fast i det forslag, de lagde frem under valgkampen.
Ellers har vi ikke hørt noget som helst.
Jo, så har vi hørt, at Dansk Folkeparti er meget optaget af det her, men ikke på en måde så de egentlig presser på, for at regeringen skal gennemføre skattelettelser. Så det bliver meget interessant, når det flertal, der nu skal vedtage et forslag til vedtagelse, skal finde ud af, hvordan det skal udmøntes. Dansk Folkeparti vil jo hellere have, at man ser på alt muligt andet end skat, og det skal jo i hvert fald ikke finansieres ved dynamiske effekter.
Det skal heller ikke finansieres ved, at man ikke har den samme afdragelse af gælden, og det skal ikke finansieres ved, at man justerer på skattestoppet.
Så er det, vi står tilbage og spørger: Jamen hvordan skal det så finansieres?
Det kan jo kun finansieres ved besparelser, eller ved at man så indregner, at der er en eller anden vækst i økonomien, som man tror på.
Så det bliver virkelig interessant.
Men hvad regeringen vil, kan vi ikke få at vide.
Det har man planer om.
Man sidder og arbejder med det, og der skal vi være glade for, at vi engang ser resultatet.
Resultatet kan vi så læse i pjecen.
Det er et udspil om lavere skat, men om det er pr. 1. januar 2004 eller 2010 eller 2015, er der ingen, der ved noget om.
Vi kan heller ikke få at vide, hvem vi skal tro på.
Når økonomi- og erhvervsministeren, De Konservative, bliver ved med at sige, at de tror på, at der kommer skattelettelser, og statsministeren så sent som i dag står og siger, at han ingen løfter vil udstede, hvem skal vi så tro på?
Er det Venstre eller De Konservative?
Hvem er mest til grin i denne her sag?
Jeg håber, at det ikke ender med, at det er vælgerne, der bliver til grin.
Vi ser frem til den fortsatte diskussion på det her område.
Vi ser også frem til, at de, der deltager i debatten, sætter sig ind i de forslag, der ligger, og ikke bare går rundt med nogle mytiske forestillinger.
Jeg synes, det er for slapt, for nu at bruge et konservativt udtryk, at regeringen ikke er i stand til bare at komme med en antydning af, hvad det er for nogle planer, man har på det her område.